◄Previous: 8.6 Ar ôl eich cyfweliad

# 8.7 Cyfweliadau dros y ffôn

Mae nifer cynyddol o gwmnïau yn defnyddio'r ffôn ar gyfer cam cyntaf y broses gyfweld. Maent yn gwneud hyn mewn sawl ffordd:

- Wedi'i awtomeiddio'n llawn: rydych yn cael llythyr sy'n rhoi rhif rhadffôn i chi ffonio. Rydych yn clywed rhestr o ddatganiadau ac yn pwyso rhif ar fysellbad y ffôn i nodi eich ateb.
- Strwythuredig: trefnir amser sy'n gyfleus i bawb ar gyfer y cyfweliad ymlaen llaw. Gofynnir cyfres o gwestiynau i chi a gaiff eu recordio a'u dadansoddi gan gyfwelwyr hyfforddedig. Nod y cwestiynau yw penderfynu a oes gennych y sgiliau sydd eu hangen ar gyfer y swydd.
- Sgrinio: cewch eich holi am agweddau gwahanol ar eich CV neu ffurflen gais er mwyn penderfynu a ddylid eich gwahodd i gael cyfweliad personol.
- Ymarfer gwerthu: cewch gyfle i werthu cynnyrch dros y ffôn. Defnyddir y dechneg hon ar gyfer recriwtio staff gwerthu, marchnata a gwerthu dros y ffôn.

Mae'r cyngor sy'n dilyn am gyfweliadau wyneb yn wyneb yr un mor gymwys i gyfweliadau dros y ffôn, ond mae rhai pethau yn hynod bwysig:

- Ceisiwch drefnu'r cyfweliad ar gyfer amser ac mewn man lle na fydd unrhyw un yn torri ar eich traws.
- Cadwch eich cais ac unrhyw nodiadau eraill y gwnaethoch eu paratoi gyda chi.
- Ystyriwch sut argraff y gallech ei gwneud dros y ffôn, gan ddefnyddio'r cwestiynau canlynol:
  - Ydych chi'n siarad yn ddigon uchel?
  - A yw eich llais yn glir neu a ydych yn dueddol o fwmian?
  - Ydych chi'n swnio'n hyderus ac yn frwdfrydig, neu'n undonog ac yn ansicr?
- Peidiwch ag anghofio gwenu pan fyddwch yn siarad ar y ffôn, yn yr un modd ag y byddech yn ei wneud petaech yn siarad â rhywun wyneb yn wyneb. Ni fydd y cyfwelydd yn gallu gweld y wên ond bydd yn gallu ei chlywed.
- Gall sefyll i fyny tra rydych yn siarad ar y ffôn wneud i chi swnio'n fwy hyderus.
- Mae rhai ymgeiswyr yn gwisgo'r dillad y byddent yn eu gwisgo i gyfweliad er mwyn sicrhau eu bod yn barod yn feddyliol.

◄Contents►Next: 8.8 Cwestiynau anodd

OpenLearn - Cynllunio dyfodol gwell
Except for third party materials and otherwise, this content is made available under a Creative Commons Attribution-NonCommercial-ShareAlike 4.0 Licence, full copyright detail can be found in the acknowledgements section. Please see full copyright statement for details.